CELEX: 32016R1997
Language: mt
Date: 2016-11-15 00:00:00
Title: Regolament ta' Implimentazzjoni tal-Kummissjoni (UE) 2016/1997 tal-15 ta' Novembru 2016 li jemenda r-Regolament ta' Implimentazzjoni (UE) Nru 808/2014 fir-rigward tal-emenda tal-programmi tal-iżvilupp rurali u l-monitoraġġ ta' azzjonijiet biex tiġi appoġġata l-integrazzjoni ta' ċittadini ta' pajjiżi terzi, u li tikkoreġi dak ir-Regolament

16.11.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 308/5
            
         REGOLAMENT TA' IMPLIMENTAZZJONI TAL-KUMMISSJONI (UE) 2016/1997
   tal-15 ta' Novembru 2016
   li jemenda r-Regolament ta' Implimentazzjoni (UE) Nru 808/2014 fir-rigward tal-emenda tal-programmi tal-iżvilupp rurali u l-monitoraġġ ta' azzjonijiet biex tiġi appoġġata l-integrazzjoni ta' ċittadini ta' pajjiżi terzi, u li tikkoreġi dak ir-Regolament
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 1305/2013 tal-Parlament Ewropew u tal-Kunsill tas-17 ta' Diċembru 2013 dwar appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR) u li jħassar ir-Regolament tal-Kunsill (KE) Nru 1698/2005 (1), u b'mod partikolari l-Artikolu 12, l-Artikolu 66(5), l-Artikolu 67 u l-Artikolu 75(5) tiegħu,
   Billi:
   
               (1)
            
            
               L-Artikolu 4(2) tar-Regolament ta' Implimentazzjoni tal-Kummissjoni (UE) Nru 808/2014 (2) jistabbilixxi l-għadd massimu ta' emendi fil-programmi tal-iżvilupp rurali li l-Istati Membri jistgħu jissottomettu lill-Kummissjoni. L-esperjenza wriet li l-għadd massimu ta' emendi fil-programm għandu jiżdied biex l-Istati Membri jkunu jistgħu jissottomettu għadd limitat ta' emendi addizzjonali matul il-perjodu ta' programmazzjoni. Il-każijiet li fihom l-għadd massimu ta' emendi fil-programm ma japplikax għandhom jiġu ċċarati u għandhom jinkludu l-emendi marbuta mal-adozzjoni ta' ċerti miżuri ta' emerġenza jew mad-delimitazzjoni l-ġdida taż-żoni li jaffaċċaw restrizzjonijiet naturali sinifikanti msemmija fl-Artikolu 32(5)(b) tar-Regolament (UE) Nru 1305/2013.
            
         
               (2)
            
            
               Is-suċċess tal-programmi tal-iżvilupp rurali jiddependi mhux biss minn amministrazzjoni tajba u mill-implimentazzjoni kompluta tagħhom, iżda wkoll minn prontezza li jadattaw għal sfidi ġodda u ċirkostanzi li jinbidlu bħall-kriżi tal-migrazzjoni. Sabiex tkun żgurata koordinazzjoni tajba tal-mekkaniżmi eżistenti kollha ta' intervent, l-appoġġ tal-FAEŻR għal azzjonijiet immirati lejn l-integrazzjoni taċ-ċittadini ta' pajjiżi terzi għandu jiġi mmonitorjat fil-livell tal-UE.
            
         
               (3)
            
            
               Fil-punt 1 tal-Parti 2 tal-Anness III tar-Regolament ta' Implimentazzjoni (UE) Nru 808/2014, bi żball ma ddaħħalx il-logo ta' LEADER. Dan għandu jiġi kkorreġut. Fil-punt 1 tal-Anness IV, ir-referenza għal żoni inqas iffavoriti għandha tiġi kkoreġuta. Għandha tinbidel b'referenza għal żoni li jaffaċċaw restrizzjonijiet naturali jew restrizzjonijiet oħrajn speċifiċi.
            
         
               (4)
            
            
               Għaldaqstant, ir-Regolament ta' Implimentazzjoni (UE) Nru 808/2014 għandu jiġi emendat skont dan.
            
         
               (5)
            
            
               Il-miżuri previsti f'dan ir-Regolament huma skont l-opinjoni tal-Kumitat għall-Iżvilupp Rurali,
            
         ADOTTAT DAN IR-REGOLAMENT:
   Artikolu 1
   Ir-Regolament ta' Implimentazzjoni (UE) Nru 808/2014 huwa emendat kif ġej:
   
               (1)
            
            
               L-Artikolu 4(2) jinbidel b'dan li ġej:
               “2.   L-emendi fil-programm tat-tip imsemmi fl-Artikolu 11(a)(i) tar-Regolament (UE) Nru 1305/2013 ma jistgħux jiġu proposti aktar minn tliet darbiet tul il-perjodu ta' programmazzjoni.
               Għat-tipi l-oħrajn kollha ta' emendi kkombinati:
               
                           (a)
                        
                        
                           tista' tiġi sottomessa proposta waħda għal emenda kull sena kalendarja u għal kull programm, bl-eċċezzjoni tas-sena 2023 f'liema sena tista' tiġi sottomessa aktar minn proposta waħda għall-emendi li jikkonċernaw b'mod esklussiv l-adattament tal-pjan ta' finanzjament, inkluż kwalunkwe tibdil li jirriżulta fil-pjan indikatur;
                        
                     
                           (b)
                        
                        
                           jistgħu jiġu sottomessi tliet proposti addizzjonali għal emenda għal kull programm tul il-perjodu ta' programmazzjoni.
                        
                     L-għadd massimu ta' emendi msemmi fl-ewwel u t-tieni sottoparagrafi ma japplikax:
               
                           (a)
                        
                        
                           f'każ li jridu jittieħdu miżuri ta' emerġenza minħabba diżastri naturali, avvenimenti katastrofiċi jew avvenimenti klimatiċi avversi rikonoxxuti minn awtorità pubblika nazzjonali kompetenti, jew minħabba bidla sinifikanti u f'daqqa fil-kundizzjonijiet soċjoekonomiċi tal-Istat Membru jew reġjun, inkluż bidliet demografiċi sinifikanti u f'daqqa li jirriżultaw minn migrazzjoni jew riċeviment ta' refuġjati;
                        
                     
                           (b)
                        
                        
                           f'każ li hija meħtieġa emenda wara bidla fil-qafas legali tal-Unjoni;
                        
                     
                           (c)
                        
                        
                           wara l-analiżi tal-prestazzjoni msemmija fl-Artikolu 21 tar-Regolament (UE) Nru 1303/2013;
                        
                     
                           (d)
                        
                        
                           f'każ ta' bidla fil-kontribuzzjoni ppjanata tal-FAEŻR għal kull sena msemmija fl-Artikolu 8(1)(h)(i) tar-Regolament (UE) Nru 1305/2013 li tirriżulta minn żviluppi marbuta mat-tqassim annwali ta' kull Stat Membru kif imsemmi fl-Artikolu 58(7) ta' dak ir-Regolament; l-emendi proposti jistgħu jinkludu bidliet konsegwenzjali fid-deskrizzjoni tal-miżuri;
                        
                     
                           (e)
                        
                        
                           f'każ ta' bidliet marbuta mal-introduzzjoni ta' strumenti finanzjarji msemmija fl-Artikolu 37 tar-Regolament (UE) Nru 1303/2013; jew
                        
                     
                           (f)
                        
                        
                           f'każ ta' bidliet marbuta mal-introduzzjoni tad-delimitazzjoni l-ġdida msemmija fl-Artikolu 32(5)(b) tar-Regolament (UE) Nru 1305/2013.”
                        
                     
         
               (2)
            
            
               L-Artikolu 5(4) jinbidel b'dan li ġej:
               “4.   Ħlief f'każijiet ta' miżuri ta' emerġenza minħabba diżastri naturali, avvenimenti katastrofiċi jew avvenimenti klimatiċi avversi formalment rikonoxxuti mill-awtorità pubblika nazzjonali kompetenti, jew minħabba bidla sinifikanti u f'daqqa fil-kundizzjonijiet soċjoekonomiċi tal-Istat Membru jew reġjun, inkluż bidliet demografiċi sinifikanti u f'daqqa li jirriżultaw minn migrazzjoni jew riċeviment ta' refuġjati, bidliet fil-qafas legali, jew bidliet li jirriżultaw mill-analiżi tal-prestazzjoni msemmija fl-Artikolu 21 tar-Regolament (UE) Nru 1303/2013, it-talbiet għall-emenda tal-qafas nazzjonali msemmi fil-paragrafu 2 jistgħu jiġu sottomessi darba biss għal kull sena kalendarja qabel l-1 ta' April. Permezz ta' deroga mit-tieni sottoparagrafu tal-Artikolu 4(2), bidliet fil-programmi li jirriżultaw minn reviżjoni ta' dan it-tip jistgħu jsiru b'żieda mal-proposti għal emenda sottomessi f'konformità ma' dak is-sottoparagrafu.”
            
         
               (3)
            
            
               L-Artikolu 14(4) jinbidel b'dan li ġej:
               “4.   Għat-tipi ta' operazzjonijiet li għalihom tkun identifikata kontribuzzjoni potenzjali għall-oqsma ta' fokus imsemmija fl-Artikolu 5, l-ewwel paragrafu, il-punt (2)(a), l-Artikolu 5, l-ewwel paragrafu, il-punti (5)(a) sa (d), u l-Artikolu 5, l-ewwel paragrafu, il-punt (6)(a) tar-Regolament (UE) Nru 1305/2013, jew għal tipi ta' operazzjonijiet fejn tkun identifikata kontribuzzjoni potenzjali għall-integrazzjoni ta' ċittadini ta' pajjiżi terzi, ir-rekord elettroniku tal-operazzjonijiet imsemmija fl-Artikolu 70 tar-Regolament (UE) Nru 1305/2013 għandu jinkludi marka/i għall-identifikazzjoni ta' dawk il-każijiet li fihom l-operazzjoni jkollha komponent li jikkontribwixxi lejn qasam ta' fokus wieħed jew aktar.”
            
         
               (4)
            
            
               L-Annessi III, IV u VII huma emendati kif stipulat fl-Anness ta' dan ir-Regolament.
            
         Artikolu 2
   Dan ir-Regolament għandu jidħol fis-seħħ fis-seba' jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, il-15 ta' Novembru 2016.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 347, 20.12.2013, p. 487.
   
      (2)  Ir-Regolament ta' Implimentazzjoni tal-Kummissjoni (UE) Nru 808/2014 tas-17 ta' Lulju 2014 li jistabbilixxi r-regoli għall-applikazzjoni tar-Regolament (UE) Nru 1305/2013 tal-Parlament Ewropew u tal-Kunsill dwar appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR) (ĠU L 227, 31.7.2014, p. 18).
   
      ANNESS
      L-Annessi III, IV u VII tar-Regolament ta' Implimentazzjoni (UE) Nru 808/2014 huma emendati kif ġej:
      
                  (1)
               
               
                  Fil-punt 1 tal-Parti 2 tal-Anness III, il-punt (b) jinbidel b'dan li ġej:
                  
                              “(b)
                           
                           
                              għall-azzjonijiet u l-miżuri ffinanzjati minn LEADER, il-logo ta' LEADER:
                              
                                 
                           
                        ”
            
                  (2)
               
               
                  Fil-punt 1 tal-Anness IV, l-indikatur C32 jinbidel b'dan li ġej:
                  
                              “C32.
                           
                           
                              Żoni li qed jaffaċċaw limitazzjonijiet naturali jew oħrajn speċifiċi”
                           
                        
            
                  (3)
               
               
                  Fil-punt 1(b) tal-Anness VII, l-entrata “Tabella C” tinbidel b'dan li ġej:
                  
                              “—
                           
                           
                              Tabella C: Tqassim għall-eżiti u l-miżuri rilevanti skont it-tip ta' qasam, sess u/jew età, u skont l-operazzjonijiet li jikkontribwixxu lejn l-integrazzjoni ta' ċittadini ta' pajjiżi terzi.”